CELEX: 32022D0289
Language: bg
Date: 2022-02-22 00:00:00
Title: Решение за изпълнение (ЕС) 2022/289 на Комисията от 22 февруари 2022 година за създаване на консорциум за европейска научноизследователска инфраструктура (ERIC) за анализ и експериментиране във връзка с екосистемите (AnaEE-ERIC) (нотифицирано под номер C(2022) 933) (текст от значение за ЕИП) (само текстовете на български, датски, италиански, нидерландски, фински, френски, чешки и шведски език са автентични)

24.2.2022   
               
               
                  BG
               
               
                  Официален вестник на Европейския съюз
               
               
                  L 43/73
               
            
         РЕШЕНИЕ ЗА ИЗПЪЛНЕНИЕ (ЕС) 2022/289 НА КОМИСИЯТА
         от 22 февруари 2022 година
         за създаване на консорциум за европейска научноизследователска инфраструктура (ERIC) за анализ и експериментиране във връзка с екосистемите (AnaEE-ERIC)
         
            
               (нотифицирано под номер C(2022) 933)
            
         
         (текст от значение за ЕИП)
         (само текстовете на български, датски, италиански, нидерландски, фински, френски, чешки и шведски език са автентични)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 723/2009 на Съвета от 25 юни 2009 г. относно правната рамка на Общността за консорциум за европейска научноизследователска инфраструктура (ERIC) (1), и по-специално член 6, параграф 1, буква а) от него,
         като има предвид, че:
         
                     (1)
                  
                  
                     България, Чехия, Дания, Италия, Франция, Финландия и Международния център за съвременни агрономични изследвания на Средиземноморието представиха на Комисията заявление за създаване на консорциум за европейска научноизследователска инфраструктура за анализ и експериментиране във връзка с екосистемите (AnaEE-ERIC) („заявлението“). Белгия уведоми за решението си да участва в AnaEE-ERIC, като първоначално е със статут на наблюдател.
                  
               
                     (2)
                  
                  
                     Заявителите се договориха, че седалището на AnaEE-ERIC ще е разположено във Франция.
                  
               
                     (3)
                  
                  
                     Регламент (ЕО) № 723/2009 бе включен в Споразумението за Европейското икономическо пространство (ЕИП) с Решение на Съвместния комитет на ЕИП № 72/2015 (2).
                  
               
                     (4)
                  
                  
                     В съответствие с член 5, параграф 2 от Регламент (ЕО) № 723/2009 Комисията извърши оценка на заявлението и заключи, че то отговаря на изискванията, установени в посочения регламент. В хода на оценката Комисията получи становищата на независими експерти в областта на анализа и експериментирането във връзка с екосистемите.
                  
               
                     (5)
                  
                  
                     Предвидените в настоящото решение мерки са в съответствие със становището на Комитета, създаден съгласно член 20 от Регламент (ЕО) № 723/2009,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Създава се консорциум за европейска научноизследователска инфраструктура (ERIC) за анализ и експериментиране във връзка с екосистемите (AnaEE-ERIC).
            
            
               2.   Съществените елементи от устава на AnaEE-ERIC са изложени в приложението към настоящото решение за изпълнение.
            
         
         
            Член 2
            Адресати на настоящото решение са Кралство Белгия, Република България, Чешката република, Кралство Дания, Френската република, Италианската република и Република Финландия.
         
         
            Съставено в Брюксел на 22 февруари 2022 година.
            
               
                  За Комисията
               
               Mariya GABRIEL
               
                  Член на Комисията
               
            
         
         
            (1)  ОВ L 206, 8.8.2009 г., стр. 1.
         
            (2)  Решение на Съвместния комитет на ЕИП № 72/2015 от 20 март 2015 г. за изменение на Протокол 31 към Споразумението за ЕИП относно сътрудничеството в специфични области извън четирите свободи (ОВ L 129, 19.5.2016 г., стр. 85).
      
      
         
            ПРИЛОЖЕНИЕ
            СЪЩЕСТВЕНИ ЕЛЕМЕНТИ ОТ УСТАВА НА AnaEE-ERIC
            
               Член 1
               Наименование
               Създава се консорциум за разпределена европейска научноизследователска инфраструктура (ERIC), наречен „ERIC за анализ и експериментиране във връзка с екосистемите“ (AnaEE-ERIC). Този консорциум представлява консорциум за европейска научноизследователска инфраструктура (ERIC), създаден съгласно разпоредбите на Регламент (ЕО) № 723/2009.
            
            
               Член 2
               Седалище по устав
               Седалището по устав на AnaEE-ERIC е в Gif-sur-Yvette, Франция.
            
            
               Член 3
               Задачи и дейности
               
                  1.   Основната задача на AnaEE-ERIC е да създаде и експлоатира разпределена научноизследователска инфраструктура, предназначена за анализ и експериментиране във връзка с екосистемите. Нейната цел е да осигури инструментите, услугите и знанията, необходими за справяне със сложните глобални предизвикателства в областта на околната среда и климата, пред които са изправени човешките общества.
               
               
                  2.   AnaEE-ERIC работи с основния център (CH), центъра за интерфейс и синтез (ISC), технологичния център (TC) и центъра за моделиране на данни (DMC).
               
               
                  3.   За целите на параграф 1 AnaEE-ERIC:
                  
                              а.
                           
                           
                              координира достъпа до експерименталните, аналитичните и моделиращите национални платформи и организира сътрудничеството с европейските съоръжения;
                           
                        
                              б.
                           
                           
                              съдейства за европейски научноизследователски програми и проекти;
                           
                        
                              в.
                           
                           
                              разработва технологии, хармонизира методите, изгражда индустриални партньорства и улеснява трансфера на знания;
                           
                        
                              г.
                           
                           
                              подпомага обмена на знания и/или компетентности в рамките на Европейското научноизследователско пространство (ЕНП) и повишава използването на интелектуалния потенциал в Европа;
                           
                        
                              д.
                           
                           
                              разработва достъп до данни, споделяне и моделиране;
                           
                        
                              е.
                           
                           
                              организира обучения;
                           
                        
                              ж.
                           
                           
                              прилага комуникационна стратегия;
                           
                        
                              з.
                           
                           
                              осъществява всякакви други дейности, необходими за постигането на неговата цел.
                           
                        
               
                  4.   AnaEE-ERIC изпълнява основната си задача с нестопанска цел. ANAEE-ERIC може да извършва ограничени икономически дейности, при условие че те са тясно свързани с основните задачи, посочени в член 3, параграф 3 по-горе, и не застрашават постигането им.
               
            
            
               Член 4
               Срок на действие и процедура по ликвидация
               
                  1.   AnaEE-ERIC се създава за първоначален срок от 10 години. Общото събрание може да реши да удължи срока на действие с последователни периоди от 10 години.
               
               
                  2.   Ликвидацията на AnaEE-ERIC се извършва по решение на общото събрание в съответствие с член 18, параграф 10 от устава.
               
               
                  3.   AnaEE-ERIC уведомява Европейската комисия за решението за ликвидация на AnaEE-ERIC без необосновано забавяне и при всички случаи в срок от 10 дни след приемане на решението.
               
               
                  4.   Салдото от активите след изплащане на задълженията на AnaEE-ERIC се разпределя между членовете пропорционално на натрупаните им годишни вноски в AnaEE-ERIC, както е посочено в член 17 от устава.
               
               
                  5.   AnaEE-ERIC уведомява Комисията за приключването на процедурата по ликвидация без необосновано забавяне и при всички случаи в срок от 10 дни след въпросното приключване.
               
               
                  6.   AnaEE-ERIC престава да съществува в деня, в който Европейската комисия публикува съответното известие в серия L на Официален вестник на Европейския съюз.
                  
               
            
            
               Член 5
               Режим на отговорност
               
                  1.   AnaEE-ERIC носи отговорност за своите задължения.
               
               
                  2.   Финансовата отговорност на членовете за дълговете на AnaEE-ERIC, независимо от естеството им, се ограничава до съответните им вноски в AnaEE-ERIC за последната пълна година от дейността.
               
               
                  3.   AnaEE-ERIC сключва подходяща застраховка за покритие на рисковете, специфични за дейностите му.
               
            
            
               Член 6
               Политика за достъп на потребителите
               
                  1.   Достъпът до съоръженията и услугите на AnaEE-ERIC, осигурявани от основния център или от центровете за услуги на AnaEE-ERIC, се предоставя въз основа на принципите на свободен достъп. AnaEE-ERIC въвежда правила за достъп до инфраструктурата с политика за такси, която дава предимства на членовете му.
               
               
                  2.   AnaEE-ERIC предоставя информация чрез своя уебпортал относно климатичните и биогеографските градиенти и допълващите умения и техники на платформите на AnaEE-ERIC, за да помогне на учените на етапа на разработване на проектите и да улесни инкубацията на проекти, като използва няколко платформи във всеки от своите членове.
               
               
                  3.   Основният център на AnaEE-ERIC предоставя достъп до съоръженията и услугите на AnaEE-ERIC, осигурявани от центровете за услуги или от националните платформи, като се базира на оценка на научното качество на предложената употреба въз основа на независима научна оценка от експертна комисия, назначена от общото събрание, и на техническата осъществимост, оценена от AnaEE-ERIC. Евентуалните етични въпроси, свързани с дадено предложение, ще бъдат разгледани от Независимия консултативен комитет по етика (вж. член 25 от устава).
               
               
                  4.   В случай че научноизследователският достъп до съоръженията и услугите на AnaEE-ERIC трябва да бъде ограничен поради съображения, свързани с капацитета, се прави подбор в съответствие с процедурата, определена в правилника за дейността на устава, като се вземат предвид критериите за подбор въз основа на високи научни постижения, техническа и финансова осъществимост на предложенията.
               
               
                  5.   AnaEE-ERIC предоставя метаданни за всеки проект от самото начало — както за експериментални настройки в националните платформи, така и за данни, генерирани от центровете за услуги.
               
               
                  6.   Данните се предоставят в съответствие с политиката за свободен достъп на AnaEE-ERIC. Достъпът ще бъде регулиран в съответствие с правилника за дейността на устава, като по принцип се прилага общ гратисен период, след който данните стават достъпни за обществеността. В политиката за достъп се взема предвид европейската правна рамка за защита на данните (1), свързана със споделянето между членовете на личните данни на потребителите.
               
            
            
               Член 7
               Политика за научна оценка
               Дейностите на AnaEE-ERIC се оценяват на всеки 5 години от специален независим научен комитет. Общото събрание е инициатор на оценяването и, ако е необходимо, дава конкретни насоки. В правилника за дейността на устава ще бъдат определени принципите и процедурите за тази оценка.
            
            
               Член 8
               Политика относно разпространението на резултати
               
                  1.   AnaEE-ERIC подпомага научните изследвания и като правило насърчава максимално свободен достъп до данните от научните изследвания.
               
               
                  2.   AnaEE-ERIC изисква от ползвателите да предоставят публичен достъп до техните резултати от научни изследвания и да предоставят резултатите си чрез ANAEE-ERIC.
               
               
                  3.   AnaEE-ERIC използва различни комуникационни канали, за да достигне до целевата си аудитория, включително уебпортал, бюлетин, семинари, присъствие на конференции, статии в списания и всекидневници, социални мрежи и др.
               
            
            
               Член 9
               Политика относно правата върху интелектуална собственост
               
                  1.   Всички права върху интелектуална собственост, учредени, възникнали, придобити или разработени от AnaEE-ERIC в хода на неговите дейности, са притежание на AnaEE-ERIC.
               
               
                  2.   При спазване на условията на договорите между AnaEE-ERIC и членовете или наблюдателите всички права върху интелектуална собственост, които са учредени, възникнали, придобити или разработени от даден член или наблюдател, са собственост на този член или наблюдател.
               
            
            
               Член 10
               Политика относно заетостта
               
                  1.   Условията за наемане на работа на AnaEE-ERIC се уреждат от законодателството на държавата, в която е нает персоналът, или от законодателството на държавата, в която се извършват дейностите на AnaEE-ERIC.
               
               
                  2.   Процедурите за подбор на кандидати за длъжности в AnaEE-ERIC се извършват по прозрачен и недискриминационен начин, като се осигуряват равни възможности за кандидатите. При подбора и наемането на работа не се прилага дискриминация.
               
               
                  3.   Подборът на персонал се извършва с международно публикуване на покана за представяне на предложения.
               
            
            
               Член 11
               Политика относно обществените поръчки
               
                  1.   AnaEE-ERIC третира кандидатите и участниците в процедурите за възлагане на обществени поръчки равнопоставено и без дискриминация независимо дали те са установени в Европейския съюз или не. В политиката на AnaEE-ERIC относно обществените поръчки се спазват принципите за прозрачност, конкуренция и недискриминация. В правилника за дейността на устава се определят подробни правила относно процедурите и критериите за възлагане на обществени поръчки.
               
               
                  2.   Възлагането на обществени поръчки от членове и наблюдатели във връзка с дейностите на AnaEE-ERIC се извършва по такъв начин, че да бъдат надлежно взети предвид потребностите на AnaEE-ERIC, както и техническите изисквания и спецификации, издадени от съответните органи.
               
            
            
               (1)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г. стр. 1).